ming030890/wiki-yue-high-quality huggingface dataset:
許冠傑

許冠傑（粵拼：heoi2 gun3 git6，英文：Samuel Hui，1948年9月6號—）係20世紀70年代香港歌手、喜劇演員，又叫阿Sam，有「歌神」之稱。

屋企
許冠傑響廣東廣州出世，鄉下喺廣東番禺，有兄弟許冠文、許冠武、許冠英。許冠傑細個就成家落咗來香港。佢有兩個仔，許懷欣同許懷谷。

事業
同另外兩位致力電影事業嘅兄弟許冠文、許冠英唔同，許冠傑專注唱歌。響聖芳濟書院（初高中）、英華書院（預科）同香港大學心理系學士畢業，許冠傑早年係蓮花樂隊（The Lotus、前身為Bar Six）主音歌手，樂隊其他成員有張浚英（鼓手）、蘇雄（低音結他）、李松江（旋律結他）同周華年（主音結他）。樂隊被迫解散之後，開始獨立發展，1972年同埋許冠文喺無綫電視（TVB）《雙星報喜》節目裏面，以一曲《鐵塔凌雲》，成為香港粵語流行曲嘅「開山祖師」。
許冠傑部份嘅歌改編西方流行音樂，亦有唔少係原創。1970年代至80年代初嘅作品，好多都係同黎彼得合作填詞，內容主要反映香港市民日常生活以及嗰陣嘅社會現狀，諷刺時弊；歌詞多數用廣東話填寫，唱起嚟非常之順口，加上喺嗰陣建濟起飛，唱出唔少升斗市民嘅日常瑣事同埋心事，所以廣泛流傳，好似《半斤八兩》、《賣身契》、《鬼馬大家樂》等等。佢嘅歌詞同旋律樂觀積極，至今仍然為人所津津樂道。
1980年代中期，許冠傑由寶麗金轉到康藝成音唱片公司，正值嗰陣香港嘅「偶像派」開始崛起，而70年代嘅「早期實力派歌手」（包括許冠傑），因為年紀較大，同埋香港流行樂壇整體嘅氣候、價值觀嘅改變，所以開始失去年青人市場。許冠傑喺形象上，作出咗新嘗試，並加入80年代嘅搖滾元素，脫離咗寶麗金時代嘅「鬼馬形象」，但有人形容佢呢次嘅改變唔討好。
許冠傑亦參演過電影，好似佢同許冠文合作嘅《鬼馬雙星》（1974年）、《天才與白痴》（1975年）、 《半斤八両》（1976年）、《賣身契》（1978年）、《摩登保鑣》（1981年）。1982年許氏兄弟拆擋。許冠傑之後参演紅到極嘅《最佳拍檔》系列。
許冠傑1992年初宣佈退休，其間亦有客串喺私人場合、舞台劇《仲夏夜狂想曲》（1999年2月）同埋電影《大贏家》（2000年1月）中表演，嗰陣亦有傳佢復出，之後證實係謠言。2003年，香港有幾個大明星過身，又爆發SARS，許冠傑於是喺2004年初復出，寫咗《04祝福你》喺3月播出，幫香港人打氣，為復出打開序幕；復出後喺香港紅館舉行48場「繼續微笑」演唱會，之後喺內地多個城市巡迴演唱，2005年尾至2006年1月喺美加多個城市巡迴演出。
2020年4月，許冠傑久休復出，喺尖沙咀舉辦免費直播音樂會，為受新冠肺炎疫情影響嘅通利前員工同埋港人打氣。

評價
許冠傑喺香港樂壇地位崇高，得到好多人嘅尊重同認同，包括王菲、古巨基、李克勤、杜麗莎、林志美、冼靖峰、周慧敏、姜濤、徐小鳳、容祖兒、陳奕迅、張國榮、郭富城、張學友、梅艷芳、黃凱芹、詹天文、葉蒨文、甄妮、黎明、劉德華、盧冠廷、盧瀚霆、鍾柔美、鍾鎮濤、關淑怡、譚詠麟等等。張學友更承認許冠傑係唯一嘅歌神。
嵐縣

嵐縣係中國山西呂梁一個縣，總面積1509平方公里，人口17萬。
I Wanna Dance With Somebody (Who Loves Me)

《I Wanna Dance With Somebody (Who Loves Me)》係美國女歌手雲妮侯斯頓喺1987年4月30號出嘅單曲。呢隻單曲喺英美兩地都攞到單曲榜冠軍，係佢第四隻全美冠軍單曲歌新紀錄。《I Wanna Dance With Somebody》都係繼《Saving All My Love for You》之後，佢第二隻英美雙冠軍單曲，首歌推出之後，同年就喺香港被陳少琪寫成廣東歌詞嘅《跟我跳一次》，由蘇珊所唱。
湖南廣播電視台

湖南廣播電視台（粵拼：wu4 naam4 gwong2 bo3 din6 si6 toi4；簡化字：湖南广播电视台；英文：Hunan Broadcasting System；HBS）係一間喺中華人民共和國湖南嘅傳媒事業單位，由前湖南廣播影視集團（Golden Eagle Broadcasting System）改制而成。

停播頻道
湖南移動：由湖南人民廣播電台主辦，之後劃歸湖南廣電移動電視有限責任公司負責。可能因未符合廣電總局關於公交樓宇車載移動電視（地面波信號）規範備案而被查停，有線電視端喺2013年7月29號停播，無線地面波端同日改名做移動導視。
快樂886：由快樂購同長沙人民廣播電台戰略合作打造嘅旗下第一消費購物廣播頻道，喺2014年7月25號唔再合作，退返長沙廣電集團旗下。
now芒果台：湖南廣播電視台同香港now寬頻電視合辦喺香港境內播嘅收費頻道，主打湖南衛視精品節目。後因訂戶率低同對手江蘇衛視（2015年2月1號合作開播nowJelli紫金國際台）、浙江衛視（2015年直接落戶now寬頻電視）嘅插手聯姻，最終解約。
湖南時尚頻道：2020年3月25號0時停播。嗰個頻道停播前不斷以紀錄片撐時間，並冇其他節目去播。嗰個台仲曾經係快樂購2台。
898瀟湘電影廣播：可能因未攞到廣電總局關於設立頻道頻率嘅規範備案而被查停。

IPTV輪播頻道
好吃廚房（13頻道）
芒果樂淘（17頻道）
大美人（19頻道）
生活家（20頻道）
芒果樂搜（31頻道）
芒果樂活（32頻道）
電競（666頻道）
電競-2（777頻道）
廣場舞（36頻道）
高清院線（37頻道）
抗戰劇場（38頻道）
古裝劇場（39頻道）
家庭劇場（40頻道）
經典劇場（41頻道）
活動直播（888頻道，同芒果TV大型直播同步）
註：以上輪播頻道到依家都係高清製作，部分係收費頻道，其中芒果樂搜、芒果樂活、芒果樂淘喺2018年前係標清4:3製作。

其他產業
HBS旗下有好多嘅影視同埋綜藝製作公司同藝人經紀公司，經營住大批藝人同主持人同埋幕後製作團隊。中心都喺長沙金鷹影視文化城，部分傳媒機構喺其他城市亦會有下屬分部。而廣電旗下投資建設嘅景點亦會係湖南廣播電視台嘅影視拍攝基地。
芒果超媒
快樂陽光互動娛樂傳媒
芒果TV
湖南IPTV（集成播控平台，芒果TV同央視愛上傳媒、中國電信湖南公司一齊打造）
天娛傳媒（藝人經紀、影視製作）
芒果娛樂（藝人經紀、影視製作）
芒果影視（前經視文化傳播）
芒果互娛
快樂購
天娛廣告公司（廣告代理）
芒果營銷（旗下推廣機構）
芒果製作（前經視製作）
快樂先鋒傳媒（運營畀錢頻道）
湖南國際會展中心（大型晚會舉辦地方）
北京神藝文化傳播有限公司
芒果音樂（芒果radio旗下，總部喺上海，即上海快樂芒果音樂傳媒公司，「芒果音樂節」舉辦單位）
瀟湘電影集團
湖南瀟湘電影傳媒文化有限公司
湖南金鷹之聲傳媒有限責任公司
湖南大眼仔傳媒有限責任公司
湖南金鷹卡通傳媒有限公司（原湖南金鷹卡通有限公司）
麥咭tv（原名係麥咭萌）
湖南創新娛樂傳媒有限公司
湖南芒果培優教育諮詢有限責任公司
湖南經視馬欄花開傳媒有限公司
湖南芒果聽見科技有限公司
芒果動聽

爭議
2016年5月31號，前湖南廣播電視台黨委委員、副台長、湖南交通頻道創始人羅毅，因涉嫌大量貪腐等嚴重違紀被湖南省紀委調查並被檢方捉咗。被告人羅毅喺2009年到2016年利用職務便利，非法霸住單位財物同非法收受上述人員、公司畀嘅財物，夾埋有成人民幣122萬幾蚊，並喺調離前挪用公款買咗10樽茅台酒。2018年6月1號，湖南永州市中級人民法院一審判決，羅毅以貪污罪、受賄罪判處有期徒刑5年6個月。
潘維明

潘維明，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。

慈善事業
佢曾經捐資梅石教育獎勵基金。
環境美術師

環境美術師係電子遊戲開發入便嘅崗位。佢哋主要負責設計場景，包括地形、建築、植物同光影效果，務求營造投入感。環境美術師需要同關卡設計師緊密合作，以確保場景美觀又符合遊戲玩法需求。
濱洲鐵路

濱洲鐵路（粵拼：ban1 zau1 tit3 lou6）係從中國黑龍江哈爾濱到內蒙古滿洲里嘅鐵路幹綫，全長934.8公里，其中黑龍江內長375公里，內蒙古內長560公里，由哈爾濱鐵路局管轄。呢條鐵路原先係西伯利亞鐵路一部分，同濱綏鐵路組成東清鐵路嘅北段，可以一路通去海參崴。而家佢係國際鐵路，連接滿洲鐵路同西伯利亞鐵路，喺滿洲里嗰度檻過中俄國界。濱洲鐵路係東北鐵路網嘅骨幹之一，係連去亞歐大陸嘅重要通道，目前佢承擔住哈鐵57%嘅運輸量，年貨物運輸能力超過一億噸。
個名度，濱指哈爾濱，洲指滿洲里，又叫濱洲綫（ban1 zau1 sin3），連結住哈爾濱站同滿洲里站。滿洲里嘅名轉音自俄文「滿洲利亞」（俄文：Маньчжу́рия），意思就係滿洲，滿洲呢個詞本身又有遞隻字做「滿州」，所以條鐵路名又可以寫做濱州鐵路、濱州綫，不過同山東濱州一啲拉掕（laa1 lang3）都冇。此外亦有名做哈滿綫（haa1 mun5 sin3），取條綫兩端地名首字。因爲佢係東清鐵路西部幹綫，所以又叫西部綫（sai1 bou6 sin3）。
哈爾濱係因爲東清鐵路而興起，濱洲鐵路亦喺哈爾濱留低遺蹟，其中濱洲鐵路橋係哈爾濱嘅景觀之一。不過條鐵路亦都現代化緊，1983年到1985年間將哈爾濱到安達嗰段複綫化，完成複綫121公里；2014年到2017年間將鐵路全線電氣化。現時全線都係複線電鐵。
由於呢條鐵路經過蒙古族自治地方，所以有蒙古文官名（傳統蒙文：ᠬᠠᠷᠪᠢᠨᠮᠠᠨᠵᠤᠤᠷᠲᠡᠮᠦᠷᠵᠠᠮ，中蒙聯合轉寫：xarbin manǰuur temür ǰam，內蒙標準口語音標：[xɑrbin mɑnd͡ʒʊːr tomor d͡ʒɑm]）。

史
光緒二十四年（1898年）3月，完成設計，當年6月，就喺哈爾濱同滿洲里兩邊同時破土開工。光緒二十六年（1900年）4月，條鐵軌由哈爾濱站鋪到去安達站（中文：安達站 (黑龍江省)），呢段鐵路佔地916.53垧。光緒二十八年（1902年）1月14號，開始臨時營運，光緒二十九年（1903年）7月正式通車。初期浄開通一對嘅旅客列車、以及一對嘅客貨混合列車，平坦路段嘅運行速度係32 km/h，1917年後提到48 km/h，東北淪陷後提到60 km/h。
1935年3月，滿洲國買低全綫嘅中東鐵路。
1983年，哈爾濱站到安達站之間嘅複綫工程開工，到1985年完成121公里長嘅複綫化。
2013年，國際定期貨物列車「中歐班列」開始運行。
2014年10月25號，濱洲鐵路嘅電氣化改造正式動工，到2016年11月3號，哈爾濱到齊齊哈爾嘅鐵路段完成電氣化，開嘅頭班車係K7108次列車；2017年12月11號，完成淨低路段嘅電氣化工程（齊齊哈爾到滿洲里），到12月28號，全線嘅電化完咗，可以通車。

目前客運
而家濱洲鐵路每日有三趟車從哈爾濱發出（兩趟喺哈爾濱東站，一趟喺哈爾濱站），其中最快嗰趟都要行13粒鐘，最慢要16個鐘，所以有軟硬臥鋪。呢三趟客運列車埋嘅站夾埋有25個，由下面份一覽表列出。
其他站嘅一覽：
潘紹聰

潘紹聰（英文：Edmond Poon，1969年12月23號—），綽號鬼王，係香港新城電台節目主持，以主持靈異節目出名。
濱綏鐵路

濱綏鐵路（綏讀需，粵拼：ban1 seoi1 tit3 lou6），又嗌濱綏綫（ban1 seoi1 sin3），係從中國黑龍江哈爾濱嘅哈爾濱站到綏芬河嘅綏芬河站嘅國有鐵路綫，全長548公里，屬哈爾濱鐵路局管轄，其中包埋一面坡在內嘅東段屬牡丹江分局，其餘屬哈爾濱分局。個名度，濱指哈爾濱，綏指綏芬河。
濱綏鐵路舊時係開通做東清鐵路嘅東段，曾經同濱洲鐵路一齊成爲西伯利亞鐵路嘅一部分，一路通去俄國海參崴。而家佢係條國際鐵路，從哈爾濱出發，到綏芬河，然後坐國際列車檻過中俄國界，接去西伯利亞鐵路，可以去到俄羅斯嘅海參崴站、伯力站。

史
光緒二十三年（1897年）8月28號，濱綏鐵路從而家東寧縣鋪起，光緒二十四年（1898年）6月9號，哈爾濱同雙城子兩地相向施工。鋪設時條鐵軌係闊軌（軌距1524毫米），即係俄國鐵軌。鋪鐵路時因爲佔咗大批土地，所以啲農民好抵制，不斷去騷擾施工。光緒二十六年（1900年）三月到十月期間，因爲義和拳動亂，破壞咗鐵路，工程中斷，之後復工。光緒二十七年（1901年）濱綏鐵路全綫通車，2月時接軌，11月14號開始臨時營運。光緒二十九年（1903年）7月14號，東清鐵路全綫通車。
滿洲國時期，康德二年（1935年）三月，滿洲國使錢從蘇聯度買低成條北滿鐵路，亦即購入晒成條東清鐵路。康德三年（1936年）6月17號，闊軌改裝做標準軌（軌距1435毫米）。康德六年（1939年）開始，營運呢條鐵路嘅公司南滿洲鐵道將東門站到一面坡站之間嘅鐵路複綫化，兼改用40型鋼軌，提高咗通過能力，直到1942年完工。而期間，1940年開始整開道繞行綫。由於高嶺子站附近一帶係虎峰嶺，俄國整呢條鐵路時技術唔得，開唔到隧道，浄係靠盤山，而呢段路山高路險，鐵軌嘅坡度、曲綫設計去到極限，上坡時要雙機、甚至三機牽引，所以效益差、易出事，號稱「鬼門關」，滿鐵接手後諗住開隧道穿過虎峰嶺。1937年7月杜草隧道開工，1940年春季喐手做繞行綫，1942年7月31號隧道完工，條繞行綫同時開通，呢條繞行綫稱爲「魚池線」，從亞布力開始，穿山到治山，長47.2公里，係貨運列車行嘅綫；而原先條綫稱爲「高嶺子線」，係客運、零擔列車行嘅綫，上坡時重係要多臺機牽引。
1945年8月，蘇聯紅軍佔領東北，又將鐵路由標準軌改成闊軌。1946年4月，東北民主聯軍截停咗改軌，恢復返標準軌；呢年，東北行政委員會決定將香坊到亞布力之間鐵軌由複綫改成單綫，拆低嘅鐵軌攞去恢復東北其他嘅鐵路。
1958年開始恢復返哈爾濱到牡丹江之間嘅複綫，到1988年底完成。喺全線複線化改造前，條鐵路只有從哈爾濱到牡丹江、以及代馬溝到穆棱呢兩段係複綫，其餘都係單綫。爲咗擴大鐵路運能，亦整過杜草隧道。原先嘅杜草隧道長3849公里，1949年之前係中國最長嘅鐵路隧道，到1961年4月，開工整上行隧道，不過第年停咗，直到1975年5月1號重新開工，1978年底整完，整完後長3900公里，係濱綏鐵路最長嘅隧道；而下行隧道喺1985年9月開整，1988年12月21號整掂。同時從1950年代開始到1990年，將成條鐵路嘅鋼軌換成50型。1993年8月1號，高嶺子綫停運，所有列車都運魚池綫（開道繞行綫）行，1996年高嶺子綫嘅鐵軌拆曬，啲站都廢咗。2004年，中國鐵路第五次提速，當年8月舍利屯站、白帽子站停用。2006年，鐵道部同黑龍江省發佈嘅十一五規劃入邊，濱綏鐵路牡丹江到綏芬河段嘅擴能改造納入到國家規劃，計劃縮短路程49公里，兼且複綫化、電氣化。
2010年7月，條鐵路嘅牡丹江到綏芬河段開始搞電氣化工程，到2015年12月28號，牡綏段嘅電氣化完工，係中國第一條喺高寒地區嘅丘陵地帶建設嘅電氣化鐵路；2016年4月，淨低路段嘅電氣化工程開工，2018年12月27號，哈牡段嘅電氣化完成，開嘅頭班車係K7196次列車。而家成條濱綏鐵路全線電氣化、複線化。

連接鐵路、森鐵支綫
喺玉泉站站臺度送車走嘅站務員
濱綏鐵路除咗同其他鐵路有交集外，佢本身亦有啲支綫、森林鐵路。當年俄國喺中國東北除咗有築路權，重有伐木權、鋪運木材嘅鐵路權。從1906年起，俄國人先後喺尚志、一面坡、葦河、九江泡、亞布力向外鋪咗五條森林鐵路支綫，夾埋146公里長。另外喺石頭河子、蜜蜂、亞布力到臭松溝呢啲地方整咗支綫。而家葦河森鐵係保存最好嘅綫路，總長193公里。不過2003年時爲咗保護生態，唔畀伐木，所以拆咗葦河森鐵，而家留返唔到八公里長嘅路段愛來旅遊開發。
哈爾濱站：濱洲鐵路、濱北鐵路、哈大鐵路（京哈鐵路）、拉濱鐵路
蜜蜂站：蜜蜂支綫
尚志站：尚志森林鐵路
一面坡站：一面坡森林鐵路
九江泡站：九江泡森林鐵路
葦河站（中文：葦河站）：葦亞鐵路（中文：葦亞鐵路）、葦河森林鐵路
新興站：魚池鐵路（開道繞行綫）
石頭河子站：石頭河子支綫
亞布力站：亞布力森林鐵路（樓山、錦山林場、曙光林場、寶興林場）、臭松溝支綫
敖頭站（中文：敖頭站）：火龍溝鐵路
牡丹江站：牡佳鐵路、牡圖鐵路、大牡鐵路（中文：大牡鐵路）
下城子站（中文：下城子站）：城鷄鐵路
綏陽站：綏東鐵路
綏芬河站：西伯利亞鐵路

目前營運
而家哈爾濱同綏芬河之間每日有三對列車來往，其中最快要九個鐘，最慢要行十粒鐘，所以除咗硬座，重有軟硬臥鋪。
葉蘊儀

葉蘊儀（英文：Yip Wan Yee Gloria，日文：グロリア・イップ；1973年1月13號—）係香港演員兼歌手，家下亦係個生意人。佢出名演比佢實齡細好多嘅角色。曾經響東亞各國娛樂圈發展。
葉蘊儀響香港出世，響聖瑪嘉利女書院讀書。1986年十三歲（一說十四歲）行街畀星探睇中拍廣告 。初頭廣告有麥當勞同TDK 。佢就憑廣告入娛樂圈，1987年，佢拍第一齣戲《呷醋大丈夫》。1988年，香港日本合作拍咗部《孔雀王子》，佢響裏面演阿修羅。呢套戲令佢響日本大受歡迎，連帶香港都多人識。1989年，佢響聖瑪嘉利女書院畢業 ，就完全投入娛樂圈，之後拍過好多戲，不過多數係配角，好似有《阿修羅》、《奇蹟》、同埋《霧都情仇》等等 。除咗拍戲，佢重有唱歌出唱片，唔單止香港，響韓國，日本，臺灣都有 。
1995年5月，佢同香港玩具生意人陳柏浩閃電結婚 ，婚事亦都大張旗鼓，而且引退相夫敎子。1996年佢哋大陳紹臻出世 ，1997年，佢同朋友響銅鑼灣開咗間紙黏土學校 。1999年11月，個女衍出世 。其實陀住個女嗰陣，老公已經有外遇，老公最後提出離婚 。2000年兩人正式離婚。之後陳柏浩拖欠贍養費，唔探仔女，2002年重大爆佢同葉蘊儀閨房秘密，呢幾樣嘢都曾經令葉蘊儀飽受困擾。
之後，葉蘊儀繼續做生意來養仔女。亦響2004年拍返戲 。
2019年，葉蘊儀積極減肥，以性感索女形象喺日本拍《赤。色》純影集。

演出
呢個表唔完整，歡迎加料。
天貞觀

天貞觀係一座喺中國山西呂梁市鳳山南麓嘅道觀，屬於第六批全國重點文物保護單位。
天貞觀俗稱鳳山道院，係宋朝起來祭祀道祖陳希夷，元朝嗰陣被燒毀，到咗明朝重建，亦都祭祀陳希夷嘅門人孫雲際。
李燦榮

李燦榮（英文：Li Chan-wing，1963年1月21號—）係香港傳媒工作者、時事評論員、跨境跨界別顧問同培訓師。

求學時期
李燦榮喺香港出世，童年時喺石籬邨10座生活。小學時就讀葵涌石籬天主教小學(在校時係低許方輝一屆畢業嘅舊生)，中學時喺荃灣聖芳濟中學就讀，1985年喺香港浸會學院傳理系畢業。
李燦榮2007年重返校園，以優異成績畢業於香港城市大學行政人員工商管理碩士(EMBA)課程，之後完成香港城市大學DBA博士學位。

跨媒體工作者生涯
1984年於無綫新聞擔當實習記者，1985年畢業後加入亞視新聞。1994年離職亞視、加入香港壹週刊。同年，受當時無綫新聞總監梁家榮邀請，再次加入時事節目《新聞透視》擔任主持、編輯同監製，並出任六點半新聞報道主播同記者，專責醫療、社福同勞工事務。2004年無綫電視因財政問題裁員，李燦榮連同27人離開。
李燦榮2004年離職後先後喺iTV互動電視、NOW財經台、香港電台等主持唔同嘅時事節目，包括為互動電視清談節目《i-talk有話直說》主持（喺香港有線電視27台播放）。後喺now寬頻電視旗下now財經台（333台）／now新聞台（332台）《大鳴大放》主持人同香港電台電視部節目《視播縱橫》同《傳媒春秋》等節目主持，亦為香港電台第一台主持廣播節目《健康對談》及客串香港電台第二台《晨光第一線》。
從2009年3月21號開始，李燦榮每星期同埋錢佩卿、曾繁光醫生喺香港電台第一台共同主持勵志節目《我得你都得》。

培訓師生涯
李燦榮於2009年起，因香港新高中學制必修課程通識教育科內容涉及香港、近代中國及全球化等時事議題，獲連鎖補習社活學教育邀請加盟擔任該科嘅補習導師。
2010年起擔任大學講師，包括香港浸會大學、香港城市大學，香港中文大學－東華三院社區書院，香港中文大學公關碩士課程客席講師同香港理工大學內地幹部培訓班客席講師。
現時，李燦榮自組李燦榮顧問公司並擔任行政總裁，投入跨境跨行業培訓教育，開辦唔同號企業培訓課程，擔任溝通技巧工作坊導師、笑看壓力工作坊導師、面對傳媒技巧導師、記憶學導師，同時都任職點心衛視《解碼珠三角》主持、中共東莞市委黨校「與傳媒共舞」專題講師。

重點新聞
1994年：夥拍李汶靜主持《1994香港大事回顧》
1995年：夥拍趙麗如主持《1995香港大事回顧》
1996年：夥拍魏綺珊主持《1996香港大事回顧》
1997年：夥拍周潔儀主持《1997香港大事回顧》
1998年：夥拍魏綺珊主持《1998香港大事回顧》
1999年：夥拍魏綺珊主持《1999香港大事回顧》
2000年：單人主持《2000香港大事回顧》
2001年：夥拍趙麗如主持《2001香港大事回顧》
2002年：夥拍魏綺珊主持《2002香港大事回顧》
於1997年6月30號報道香港特別行政區成立倒數──港督府告別儀式。
於1997年7月1號報道香港特別行政區成立。
於1999年報道台灣發生九二一大地震。
2001年美國911事件後，李燦榮曾連續幾日擔任特別新聞節目主播。
2002年4月23號，於特別新聞報道遮打花園清場。
2002年報道董建華連任新聞。
2003年12月20號，喺特別新聞報道九廣西鐵正式通車。
生長荷爾蒙缺乏病

生長荷爾蒙缺乏病（英文：Growth hormone deficiency；GHD）係一種因為唔夠生長荷爾蒙而產生嘅病。呢種病最顯眼嘅特徵就係身高會比正常嘅矮，唔少都會係屬於侏儒。對於初生嬰兒，好多亦會出現低血糖同埋性器官比較細，而大人就會有肌肉細、膽固醇高、同埋骨質疏鬆。

原因
生長荷爾蒙缺乏病可以係天生，亦可以係後天，而原因主要包括遺傳、發炎、腫瘤、電療、同埋心理創傷等等 。如果係同基因有關嘅話，會可能影響到嘅種類可以包括：GH1（英文：GH1）、GHRHR（英文：GHRHR）、或者BTK（英文：Bruton tyrosine kinase）。喺三分之一嘅病例入面，係揾唔到原因嘅。一般出現呢種嘅病都係同個腦垂體有關，如果係腦垂體荷爾蒙（英文：pituitary hormone）唔夠嘅話，就係叫腦垂體機能低下症。

病例同治療
一般呢種病揾起因都係靠做驗血。呢種病嘅頻率唔係好清楚，不過同基因有關嘅，就係大約每7萬人有1個有。呢種病大部分時間喺仲係小朋友嗰陣已經發現得到，而男女之間分別唔大，只係男嘅案例比女嘅多少少。最平常嘅治療方法就係打入生長荷爾蒙來補返。
蔡嘉欣

蔡嘉欣（粵拼：coi3 gaa1 jan1，英文：Kayan Choi，1994年4月27號—），藝名Kayan C，係香港女藝人，本職經營韓式時裝舖同美甲舖，亦身兼模特兒、YouTuber嘅工作。

早年經歷
蔡嘉欣中學喺中華基督教會銘基書院就讀，大學喺香港理工大學紡織及製衣系畢業，讀書嗰陣參加過2012年FACE UStar校花校草競選，入圍20強。佢參選校花嗰陣英文名叫Cayenne，又分享話佢中四參加校內時裝設計比賽，自己整衫同做模特兒，最後贏到獎，所以大學選修時裝設計。另外，佢曾經做過Model Genesis旗下模特兒。
大學畢業後，蔡嘉欣曾經同佢嗰時嘅前男朋友香港男藝人吳子冲一齊夾份開時裝舖頭，分手後繼續搞賣時裝嘅生意。
2017年到2018年，蔡嘉欣幫ViuTV主持節目。

參選香港小姐
2019年佢報名參選無綫電視搞嘅香港小姐，成功入圍決賽10強。參選期間，有網民話佢大髀有紋身，但係佢一直迴避回應，直到8月頭第一次以港姐佳麗身份着泳裝，雖然見唔到佢個紋身，但佢都終於親口承認有紋身，泳褲遮住咗一啲，遮唔到嘅地方就用化妝品遮，亦代表確認到佢打破咗一直以嚟「有紋身就一定無得入圍港姐」嘅不成文規定。雖然佢被睇成其中一位熱門，但佢有好多負面新聞畀人講，最後佢只係擠身最後五強，攞唔到獎。
眼淚不是裝飾品

『眼淚不是裝飾品』（日文：飾りじゃないのよ涙は(Kazarijanainoyonamidawa)；口語上譯做眼淚唔係裝飾品）係日本歌手中森明菜嘅歌。作詞、作曲係創作歌手井上陽水。呢首歌係中森第10張細碟，由日本華納音樂於1984年11月14號（EP：L-1666）發行。此後作咗呢首歌嘅井上喺1984年12月21號由For Life Record發行嘅自翻唱唱碟『9.5カラット』入邊收錄咗呢首歌。2002年10月23號，井上由For Life Music Entertainment以細碟形式重新發行此曲 (12cmCD: FLCF7055)。

背景
「眼淚不是裝飾品」作為1985年4月3號發行嘅中森嘅錄音室唱碟『BITTER AND SWEET』嘅先行細碟，喺1984年11月14號以細碟（EP：L-1666）形式發行。專輯『BITTER AND SWEET』入邊收錄咗呢首歌嘅專輯版。呢首歌係由井上陽水作詞作曲，萩田光雄編曲。監製係繼「十戒 (1984)」嘅島田雄三，此外島田喺錄音室唱碟『BITTER AND SWEET』中都擔任監製。呢首歌喺佢之後嘅作品入邊都有新收錄，譬如話1995年12月發行嘅精選專輯『true album akina 95 best』同埋2002年12月發行嘅精選集『Akina Nakamori〜歌姫ダブル・ディケイド』。2005年NHK實施嘅『スキウタ〜紅白みんなでアンケート〜』（紅白歌合戰投票）當中，「眼淚不是裝飾品」作為紅組第14位入圍。
中森單曲「眼淚不是裝飾品」嘅B面係「ムーンライト・レター」（Moonlight L）係由松井五郎作詞、繼「眼淚不是裝飾品」由井上作曲、萩田編曲。

評價
『CD Journal』對中森嘅「眼淚不是裝飾品」作出「井上陽水同中森明菜嘅幸福相遇，成就咗可以名垂日本歌謠青史嘅歴史性名曲。」

派臺成績
呢首歌喺TBS系音樂節目『The Best Ten』中，喺1984年12月13號奪得最高位第1位。至於Oricon公信榜週間單曲榜單，喺1984年11月26號初登場・最高排名同時奪得第1位。同榜嘅100位以内一共入圍咗17個星期。此外，喺1985年度Oricon年間細碟榜中呢首曲都排到第6位，總銷量達到62萬張。「眼淚不是裝飾品」喺中森嘅細碟之中，有僅次於第1位嘅「セカンド・ラブ」同埋第2位嘅「ミ・アモーレ〔Meu amor é･･･〕」嘅第3多嘅銷量。

現場演出
中森喺發行「眼淚不是裝飾品」之後，喺TBS系嘅『The Best Ten』同埋富士電視台的『夜のヒットスタジオDELUXE』嘅音樂節目當中現場演唱咗呢首歌。2002年中森時隔14年參加NHK紅白歌合戦，並且響呢一年嘅第53回NHK紅白歌合戦中演唱咗呢首歌嘅『Akina Nakamori〜歌姫ダブル・ディケイド』版本。
音樂會當中，中森喺1985年嘅BITTER & SWEET、1986年嘅LIGHT & SHADE、1987年嘅A HUNDRED days、1997年嘅Felicidad、2001年嘅ALL ABOUT AKINA 20th Anniversary IT'S BRAND NEW DAY、2002年嘅MUSICA FIESTA TOUR 2002、2004年嘅AKINA NAKAMORI A-1 tour 2004、同埋2006年嘅AKINA NAKAMORI LIVE TOUR 2006 〜The Last destination〜當中都有唱過呢首歌。

井上陽水嘅自翻唱版本
向中森提供咗「眼淚不是裝飾品」嘅井上響1984年12月21號發行嘅自翻唱專輯『9.5カラット』 (LP: 28L-81、CD: 35KD-4)入邊自翻唱咗呢首曲，並且係叫久石譲嚟編曲。
1986年11月5號發行，收錄咗同年8月20號同埋21號喺神宮球場舉辦嘅井上陽水同安全地帶嘅同名合辦演唱會當中演唱嘅版本嘅『Stardust Rendezvous LIVE神宮』。1992年再發。
2002年10月23號以12cmCD (FLCF7055)形式作為2002年11月20號發行嘅自翻唱專輯『Blue Selection』嘅先行細碟再次重新錄製。呢個版本由井上本人編曲。呢首歌作為『あんぐら☆NOW』、『爆笑問題のススメ』、『ろみひー』、『三宅裕司のドシロウト』、『優香&ビビアンのムチャ修行!』等日本電視台嘅電視節目嘅主題歌，並且被用嚟作為同電視台嘅『AX MUSIC-TV』、『AX MUSIC-TV 02』節目嘅Power play (Heavy rotation)。『CD Journal』評價呢個版本嘅「眼淚不是裝飾品」嘅編曲為「爵士樂風」，並稱讚佢「如果太超過嘅話可能聽眾會唔中意，所以（編曲）已經到咗好危險嘅邊，但係（井上）佢本人心裏肯定係明呢一點」。Oricon週間單曲榜中，呢首歌得到第93位嘅記錄。
呢首細碟中嘅第二首歌「決められたリズム」（被決定的旋律）係山田洋次首次監製嘅時代劇，松竹映画『黃昏的清兵衛』嘅主題歌)。
収録曲
由2002年單曲版「眼淚不是裝飾品」

其他翻唱版本
内藤やす子 - 1988年翻唱專輯『SONGS II』收錄。
FUKUYAMA ENGINEERNING GOLDEN OLDIES CLUB BAND - 2002年、翻唱專輯『「福山エンヂニヤリング」サウンドトラック The Golden Oldies』收錄。
村上“ポンタ”秀一 feat. 吉川晃司 - 2003年專輯『MY PLEASURE〜FEATURING GREATEST MUSICIANS〜』收録。
島津亜矢 - 2005年、專輯『BS日本のうたIII』收錄
岩崎宏美 - 2008年、翻唱專輯『Dear Friends IV』收錄。
加藤登紀子 - 2008年、翻唱專輯『SONGS うたが街に流れていた』中收錄。
GO!GO!7188 - 2008年、翻唱專輯『虎の穴2』中翻唱。
CHAGE（with 松浦亜弥、佐田大陸） - 2009年、錄音室專輯『Many Happy Returns』中收録。
森恵 - 2013年、翻唱專輯『RE:MAKE1』收錄
PENICILLIN - 2013年、單曲『幻想カタルシス』收錄
小野麗莎 - 2014年、專輯『Japao 3』中收錄
JUJU - 2015年、單曲『What You Want』中收錄
祖·拜登

小祖瑟夫·羅賓列特·拜登（Joseph Robinette Biden Jr.，1942年11月20號—）係第46任美國總統。祖拜登係賓夕凡尼亞州斯克蘭頓人，屬美國民主黨，喺2009至2017年做美國副總統，之前做過卅幾年特拉華州參議員。
拜登喺2020年第59屆美國總統選舉擊敗咗爭取連任嘅總統當勞侵。喺佢上任後，內政上以氣候變化為藉口禁止石油產業，搞到大量美國人失業，更因此造成美國能源短缺同大規模通貨膨脹，甚至出現幾十年嚟最嚴重嘅經濟衰退，外交上則軟弱不堪，屢次向中國共產黨讓步，導致中共更加有恃無恐，加速破壞國際秩序，而阿富汗危機中嘅無能表現更係令塔利班成功奪取阿富汗政權，搞到美國遭受有史以嚟最慘重嘅失敗。

參議員任內
拜登喺1970年代反對援助南越政府。1980年代反對列根政府援助尼加拉瓜嘅康特拉游擊隊，又反對列根嘅「星球大戰計劃」。1990年伊拉克入侵科威特之後，拜登喺國會投票反對授權美國政府打海灣戰爭。但係拜登喺2002年10月就投票支持小布殊政府攻打伊拉克。

副總統任內
2015年2月17號，喺新任國防部長阿什頓卡特嘅宣誓儀式上，拜登企喺卡特妻子斯蒂芬尼後面，兩隻手擺喺佢兩肩度，又將個頭哄到貼住對方頭髮，引起咗話題。拜登亦因為響2015年1月參議員宣誓儀式嘅合照時段同參議員庫恩斯個女講嘢嗰陣，捉住對方手臂同將個頭哄埋對方而引起咗爭議，不過庫恩斯就話佢個女唔覺得拜登令人唔舒服。

2020年美國總統選舉
2020年2月24號，拜登喺南卡州民主黨人嘅晚宴上講錯自己喺度選緊參議員。拜登喺2020年6月攞到夠佢成為民主黨總統候選人嘅民主黨代表票。拉斯穆森報導（英文：Rasmussen Reports）喺2020年6月29號發表咗一項民意調查，話有38%嘅有意投票選民相信拜登有某種形式嘅失智症，48%選民話唔同意，14%選民話唔確定，有20%嘅民主黨選民、66%嘅共和黨選民同30%嘅兩黨以外選民相信拜登有失智症。

內政
拜登政府以應對氣候變化做理由，喺2021年叫停咗拱心石輸油管道（英文：Keystone Pipeline）第4期工程同埋一度唔再響聯邦土地批出新嘅石油同天然氣田租約，但係當美國能源成本上升之後，拜登政府喺2021年8月呼籲石油輸出國組織增加石油生產去壓抑油價，有人就話佢咁樣係自相矛盾。
2021年12月嘅美國消費者物價指數按年累積升幅去到7%，係1982年以嚟嘅新高。
2022年1月，做緊最高法院大法官嘅布雷耶宣佈將會退休，之後拜登提名凱坦吉·布朗·傑克森接佢個位，4月喺參議院通過提名。
2022年5月，美國嘅嬰兒奶粉荒搞到變成政治危機，搞到拜登政府畀人批評。2022年5月美國嘅消費物價指數按年升咗8.6%，高出市場預期，並創下1981年12月以來新高。去到6月，衛生巾同衛生棉條嘅缺貨開始受到新聞媒體關注。

亞洲
2021年4月14號，拜登宣佈美國同北約盟國同埋行動伙伴會喺9月11號之前完成由阿富汗撤軍嘅計劃。2021年7月8號，拜登宣佈撤軍限期定咗喺8月31號，拜登當時話佢對阿富汗軍方嘅能力有信心，仲話塔利班佔領成個阿富汗嘅可能性好低。但喺塔利班響2021年8月15號佔領咗阿富汗首都喀布爾，仲喺9月初話已經控制咗成個阿富汗。
2022年2月11號，拜登簽咗一項行政命令，容許將阿富汗中央銀行畀美國凍結咗嘅70億美元嘅其中35億美元用喺對阿富汗嘅人道主義援助，另外嗰35億美元就容許分畀九一一襲擊事件嘅受害者。

歐洲
2021年5月19號，拜登政府宣佈解除對北溪2號（英文：Nord Stream 2）管道嘅一啲制裁措施，呢條管道係用嚟輸送俄羅斯天然氣去德國。去到2021年9月，北溪2號管道起好。
2021年12月8號，拜登話如果俄羅斯入侵烏克蘭，美國唔會單方面出兵幫烏克蘭。喺2022年俄羅斯入侵烏克蘭之後，《華爾街日報》喺2022年3月10號話拜登因為驚激嬲俄羅斯總統普京，否決咗向烏克蘭提供波蘭戰機嘅提案。2022年5月9號，拜登簽署《2022年烏克蘭民主防衛租借法（英文：Ukraine Democracy Defense Lend-Lease Act of 2022）》。

跨洲
2021年9月15號，美國、英國同澳洲嘅領導人聯合宣佈成立「AUKUS（英文：AUKUS）」聯盟。

評價
呢版要更新，以反映最新情況。加完料之後唔該拎走個模。
呢個表唔完整，歡迎加料。

美國
美國前國防部長羅拔蓋茨喺佢響2014年出嘅回憶錄度話拜登過去40年嚟喺幾乎每項主要外交政策同國家安全議題上都犯錯。
由於拜登喺處理武漢肺炎美國疫情、阿富汗危機、通貨膨脹等問題嘅無能表現引起美國人不滿，因此開始出現大量「屌鳩拜登」（Fuck Joe Biden）嘅口號嚟抗議佢，後尾又有人用「加油班頓」（Let's Go Brandon）呢句口號嚟代替「屌鳩拜登」。
2021年12月10號，《華盛頓郵報》有篇文話拜登喺烏克蘭事態上對俄羅斯表現軟弱，喺俄軍猛咁喺俄烏邊境集結嘅時候，拜登好似畀尼維爾張伯倫附身咁，喺度搵有乜方法可以滿足俄羅斯總統普京，反而畀普京覺得有機可乘。
拉斯穆森報導喺2022年1月31號發表嘅一個民調話有50%嘅有意投票選民支持彈劾拜登，有45%嘅選民話反對彈劾。
喺2022年2月23至24號做嘅一個哈佛CAPS－哈里斯民調話有64%嘅美國登記選民覺得拜登對俄羅斯太寬容，只有5%選民覺得拜登對俄羅斯太強硬。哈佛CAPS－哈里斯民調又話有59%選民相信俄羅斯總統普京入侵烏克蘭嘅部分原因係普京睇到拜登嘅軟弱，同埋有62%選民相信如果特朗普仲係美國總統嘅話，普京就唔會入侵烏克蘭。

中國共產黨
2021年2月25號，喺拜登命令下，美軍25號空襲敘利亞。翌日，中共外交部發言人汪文斌喺記者會上回應話：「中方注意到有關的報道，我們呼籲有關各方尊重敘利亞的主權、獨立和領土完整，避免給敘利亞局勢增加新的複雜因素。」

俄羅斯
2021年2月17號，俄國外交部譴責，拜登帶頭嘅政府針對侵嘅支持者搞政治迫害。

馬來西亞
2020年11月21號，馬來西亞前首相馬哈迪接受《日經亞洲評論》訪問時認為佢會採取比上任總統當勞侵更理性嘅方法，同埋可以重建美國喺當勞侵政府領導下受損嘅一切。

墨西哥
2021年3月23號，墨西哥總統Andrés Manuel López Obrador批評拜登寬鬆嘅邊境同移民政策，令非法移民（尤其是越過美墨邊境嗰啲）人數激增，變咗壇大危機。

其他
阿蓋達首領賓拉登生前叫過手下搵機會趁美國總統奧巴馬或者美軍指揮官彼得雷烏斯訪問巴基斯坦同阿富汗嘅時候刺殺佢哋，但係拉登話唔好搞副總統拜登，拉登話拜登完全未準備好做總統個位，將會令美國陷入危機。
神岡中學

神岡中學（粵拼：san4 gong1 zung1 hok6），又寫神崗中學，係中國廣東廣州嘅初中三年全日制中學，1966年開辦，位置喺從化神岡廣從南路2號（105國道嘅K2506+300標記位）。

校服色
短袖
衫：　，有領有紐扣。領同袖口都係　帶　邊，左右對稱。
褲：　，兩邊各帶條極細嘅　綫。
長袖
衫：　　相間。領　，正反面都係純　；袖口　帶三條　線；兩袖　，頭頂位各帶兩條比較幼嘅　線；袋口　。左右對稱。
褲：
（秋裝）　，兩邊各帶條極細嘅　綫。
（冬裝）　，兩邊各帶兩條比較幼嘅　綫。

史
學校喺1966年開辦，初期嗌過紅江中學，期間屬中學六年制嘅學校，1982年改名做神岡中學。改名之後學校亦將體育搞出辦學特色，重定咗中長跑做傳統體育運動項而被頒布「廣東省田徑運動項目學校」同「廣東省長跑學校」嘅稱呼。1985年因從化區調整教育資源同佈局而改成神岡鎮教育部門屬下兼降級成初中三年全日制中學。2006年4月升級做廣州市一級學校。2014年重俾廣州市粵劇藝術團定佢做「粵劇入校園」嘅特色學校。
周瑜

周瑜（粵拼：zau1 jyu4；175年—210年），字公瑾，係廬江舒（今安徽省舒城縣）人，人稱「美周郎」，東漢末年群雄孫策、孫權重要將領。
周瑜好後生就成就大功，加上自身謙虛寬容，相貌堂堂，精熟音律，重深得主上孫策、孫權兩兄弟嘅禮遇器重，佢老婆小喬亦稱國色，係後世唔少人羨慕追思嘅英雄形象；佢同諸葛孔明一齊指揮嘅赤壁之戰，係中國史上著名嘅以少勝多戰役，亦直接決定三國時代魏蜀吳三國鼎立嘅局面。
周瑜喺210年病死，享年36歲。

家庭
周瑜同老婆小喬有2仔1女：
周循，周瑜大仔，老婆孫魯班，官拜騎都尉，有周瑜之風，早死。
周胤，周瑜二仔，老婆孫家宗女，初為興業都尉，屯於公安，封都鄉侯。最後因罪放逐廬陵郡，病死。
周氏，周瑜個女，嫁畀太子孫登。

文學作品中嘅周瑜
喺小說三國演義，諸葛亮喺過江東爭取東吳嘅聯盟時，將曹植嘅銅雀台賦中「連二橋於東西兮，若長空之蝃蝀」篡改為「攬二喬於東南兮，樂朝夕之與共」，用嚟激嬲周瑜。
符號學

符號學係人文科學嘅一個分支，專門研究各種符號嘅文化同意義，喺平面設計同其他視覺藝術時有用到。主要有兩個宗師，分別係瑞士嘅索雪同美國嘅Charles Sanders Peirce。

基本概念
根據索雪，每個符號都由符徵（signifier）同符指（signified）組成，符徵指符號嘅形式，符指指符號嘅意義:3:23。而根據 Peirce，所有符號都分三類，分別係肖像（icon）、指標（index）同象徵（symbol），當中肖像係指符徵某程度上類似符指，指標係指符徵邏輯上表示符指嘅存在，而象徵係指符徵同符指嘅關係只係約定俗成（conventional）:2:30。肖像、指標同象徵嘅劃分並唔係一刀切，而係一個符號可以同時屬於多過一類。

衍生領域
認知科學、認知語言學同符號學嘅交界叫做認知符號學（cognitive semiotics）。
OpenAI

OpenAI 係美國一個人工智能研究組織，開發咗幾隻大型語言模型同圖像生成模型等，包括ChatGPT。
長江和記實業

長江和記實業有限公司，又叫長江和記實業、長和（英文：CK Hutchison Holdings Limited，港交所：0001、OTCBB：CKHUY），2014年12月11號喺開曼群島註冊公司，大本營喺香港，係長江企業控股有限公司同和記黃埔有限公司嘅控股公司。
而家董事局主席係李澤鉅，聯席董事總經理係李澤鉅同霍建寧。喺2015年3月18號，原有長江實業（或長實）股份撤銷港交所上市後，換取呢間公司上市，同時正式成為恆生指數成份股，業務喺香港同全球經營港口同相關服務、零售、基建、能源同電訊。
2015年6月3號，長和已搞掂放嗮原有長實同和黃若干旗下房地產業務，並完成分拆長實地產喺港交所上市。
2015年8月6號，長江和記實業旗下3意大利，同VimpelCom旗下Wind Telecomunicazioni S.p.A. (WIND)合併，根據資料，分別流動同固網電訊客戶總數分別超過 3,100 萬同 280 萬。
2015年9月8號，長和旗下長江基建計劃同旗下公司電能實業合併，過程指出，電能實業將會以1股換取1.04股長江基建股份，其次長江基建將會派發5港紙股息，係股東大會批准後，改名「長江基建實業（集團）有限公司」（英文：CK Infrastructure Assets (Holdings) Limited），其次會撤銷電能實業上市。
2015年10月7號，長和旗下長江基建計劃同旗下公司電能實業合併，將原有1.04股同派發5港紙股息，分別提高至以1股換取1.066股長江基建股份，同派發7.5港紙股息，原因係受到投資者提出意願，不過計劃失敗。

業務
港口同相關業務：喺香港嘅旗艦公司香港國際貨櫃碼頭係全球最繁忙嘅獨立貨櫃碼頭經營商，和記黃埔港口就係全球最具領導地位嘅港口投資、發展同經營商，業務覆蓋整個物流供應鏈，包括機場、鐵路同船舶維修等運輸同物流相關服務，包埋亞洲、中東、非洲、歐洲和美洲。
零售：屈臣氏集團經營呢間企業旗下嘅零售同製造業務，喺亞洲建立嘅旗艦零售連鎖店包括屈臣氏個人護理商店、百佳超級市場、TASTE新一代美食廣場、GOURMET時尚美食購物廣場、GREAT美食購物廣場、豐澤電器同電子產品店、屈臣氏酒窖同Nuance-Watson機場免稅店。喺歐洲，屈臣氏集團嘅零售網絡包括保健同美容產品連鎖店品牌：DC、Drogas、Kruidvat、Rossmann、Savers、Superdrug、Trekpleister 、Spektr與屈臣氏個人護理商店，同高級香水同化妝品品牌：Marionnaud、ICI PARIS XL同The Perfume Shop。屈臣氏集團而家係全球最大嘅保健同美容產品零售商。
能源、基建、投資同其他：長江基建集團（「長江基建」）係集團嘅基建部門，經營多元化基建業務，包括交通運輸、能源、基建材料、水廠同相關業務。集團揸住香港電燈集團（包括港燈電力投資）（「港燈」）嘅權益，亦係赫斯基能源主要股東。港燈係香港島同南丫島唯一嘅電力供應商；而赫斯基能源就係加拿大最大規模嘅能源同相關業務企業之一。
電訊：和黃喺流動多媒體通訊領域用「3」做牌子，首先推出第3代（3G）手機同網絡服務。旗下嘅和記電訊國際有限公司（和電國際）喺香港、澳門、以色列、泰國、印尼、越南同斯里蘭卡經營流動電話網絡同提供數據服務。
電台廣播業務：新城電台喺1991年下半年啟播，中斷商業電台喺香港以往接近35年嘅非公營電台廣播壟斷局面，現時新城有三條頻道：即新城知訊台、新城財經台同新城采訊台。

旗下企業
喺主板同海外上市：
電能實業（港交所：0006）
和黃醫藥（港交所：0013，LSE：HCM）
和記電訊香港控股（港交所：0215）
長江生命科技（港交所：0775，前創業板上市代號為8222。）
置富產業信託（港交所：0778）
泓富產業信託（港交所：0808）
長江基建（港交所：1038）
長實集團（港交所：1113）
TOM集團（港交所：2383，前創業板上市代號為8001。）
港燈電力投資（港交所：2638）
匯賢產業信託（港交所：87001）
和記港口信託（SGX：NS8U）
赫斯基能源公司（TSX：HSE、TSX：HSE.PR.A）
非上市企業：
長江實業（集團）有限公司
和記黃埔有限公司
新城廣播有限公司
青洲英坭
屈臣氏集團
香港聯合船塢
香港內河碼頭
香港空運貨站
長江信息
經絡集團（香港）
尚乘集團（包括尚乘財富策劃）
amtdBuylaBuy
紅警司

紅警司，全稱係廣州紅色警備司令部，尾歸入紅聯就改叫廣州紅色革命造反聯合指揮部警備司令部，係文革陣廣州度部分運動參與者（紅旗派）自己開搞嘅一個自治組織，照時代術語嘅歸類就係「造反組織」。而嗰時候屬於中國解放軍嘅廣州警司（警備司令部），相對咁就被叫做咗黑警司。紅警司設立嘅原初衷，係要替代廣州市公安局同廣州警司去維持廣州嘅治安，因為有奪取廣州警司嘅軍權嫌疑，後尾就被壓咗落去。

背景
1967年7、8月間，廣東同中國大陸嘅各地，都爆發咗搶槍運動同內戰。喺「八月風暴」入邊，參與咗運動嘅團體對準咗解放軍發動衝擊，透過奪取部隊啲武器而自己組建武裝，係文革入邊嘅一次運動高潮。

組成
紅警司係由嗰時一個叫紅旗造反派嘅團體所主導設立，理論上係要擔負起陷於癱瘓嘅廣州社會治安、保衛、交通等職能。司令由公安紅旗派嘅頭領、原八處幹部劉沛良揸旗。副司令就由廣鐵嘅溫仲其、體院嘅吳之偉、「八.三一」黃意堅等擔任。而政委係中南局幹部車學藻、空軍學毛著標兵黃祖示先後擔任，仲有遠洋公司嘅黨委書記田明都做過一輪。武傳斌試過喺北京邀請埋黃永勝擔任政委，黃口頭應承過，不過之後就冇認數。
基本啲成員由旗派嘅差人、複退軍人、工人、幹部、學生等組成，下設咗參謀部、政治部、作戰部等機構，仲配備有三個「警備團」，另有一支「前線突擊隊」，會派出巡邏車喺市內巡邏。
紅警司除咗陣容強大，仲因為多次嘅武器奪取，而管有大批嘅長短槍，仲擁有火炮同裝甲車。

目標任務
組織自行原定嘅任務係：
奪取「廣州陳再道」掌握嘅警司大權，
奪取公檢法專政機關大權，肩負強化無產階級專政嘅責任。

活動
1967年8月11號廣州紅旗派主導嘅紅警司，喺海珠廣場中國出口商品陳列館召開咗成立大會，初頭嘅成員大概有兩百零人，有成百支槍。
紅警司成立後，立即接手咗廣州社會治安嘅維護，負責恢復公共交通，仲有處理當地嘅刑事案件。
而紅警司喺運動期間，同其他社團組織相互「串聯」，短時期營造咗一種「武裝的群眾專政」狀況，唔少嘅工業、商業、交通、財政同市管嘅大權從而被「造反派」攞到手，而呢陣時郊區好似石井、沙河、新窖、鶴洞、黃埔等地嘅農業大權，亦被「農民造反派」控制咗。

爭議案件
1967年8月發生咗多起流血事件，紅警司就偵查咗當中一個綁架殺害幾名鐵路中學造反派學生嘅血案，發現一名叫張金貴嘅人有殺人嫌疑而收押咗佢。時紅警司司令吳之偉同意咗王希哲嘅意見，暫唔處決張金貴。但引起咗鐵路中學等擁有武裝嘅造反派學生不滿。結果佢哋持械沖擊咗喺海珠廣場陳列館嘅紅警司囚室，強行綁走咗張金貴，帶到環市北路劉國旋做司令嘅21中學後山，亂槍打死咗張金貴。

據點
喺1967年8月嘅時候，紅旗派佔領咗嘅據點如下：
海珠廣場中國出口商品交易會陳列館（舊館），
西堤南方大廈，
長堤愛群大廈，
廣州市二輕大樓，
廣州市工人醫院（而家嘅廣醫附一院址），
登峰南路（而家嘅倉邊路）廣州市房管局大樓。

轉變、鎮壓同收尾
1967年8月17號下晝，啲紅警司所屬社團嘅代表喺廣州機場，集隊準備到北京嘅時發生咗槍戰，嗰時候認為係警司做嘅事幹，就將廣州警司嘅政委羅興洲扣押埋，仲帶咗到北京隨身軟禁。喺會見周恩來嘅時候透露過軟禁嘅事，嗰時周恩來未有要求放人。而周恩來對紅警司有意取代公安同警司嘅傾向，係默許嘅。到咗八、九月間發生咗「武漢事件」之後，毛澤東改變咗態度，喺九月初發出「九五命令」（俗稱係交槍令），形勢變成要恢復警司嘅執法權力。封存啲武器嘅時候仲有唔少人唔肯放手，收尾軍訓團催促將啲槍枝彈藥裝車， 插埋彩旗同標語，敲鑼打鼓咁送到去梅花村軍區指定嘅交槍點。9月以後由廣東軍管會同廣東省革籌委會主持社會治安，紅警司就退出咗舞台。
1968年1月24號，周恩來、康生、陳伯達、江青、葉群、楊成武、姚文元、黃永勝等人喺接見湖南嘅群眾代表嘅時候，宣佈咗「湖南省無聯」係「反革命組織」。湖南群眾運動領頭嘅楊曦光，同時被扣上咗「反革命分子」嘅罪名而收監，老竇楊第甫就被株連逮捕，老母喺被人批門後自殺咗。由鎮壓湖南嘅社團運動開始，中共當局開始更收緊咗對「革命造反派」嘅縱容格局。
到1968年7月尾貫徹中央兩個佈告後，部分（造反派）群眾代表開始被批鬥同收押審查，代表嘅身份係名存實亡。 到咗秋天廣東省各級革委會相繼成立咗，群眾組織啲山頭就陸續咁被剷除，省革委仲針對所謂嘅「5.16 反革命集團」發起猛攻。省、市革委嘅政工組就全面咁清查原紅旗派委員，重點造冊同整理材料，唔少人就被押送去廣州警司、工糾或單位（部門）設立嘅「牛棚」審查批鬥。
百佳

百佳（英文：PARKnSHOP）係長江和記實業屈臣氏集團嘅連鎖超級市場，1973年創辦，喺香港、澳門同中國大陸華南地區已經有三百幾間分舖。
咒術迴戰

《咒術迴戰》（日文：呪術廻戦／じゅじゅつかいせん Jujutsu Kaisen）係日本漫畫家芥見下下畫嘅漫畫作品，集英社出版，喺漫畫雜誌《週刊少年Jump》2018年第14號開始連載。同作者2017年出嘅漫畫作品《東京都立咒術高等專門學校》屬於同一個世界觀。直到2021年6月為止，單行本銷量超過5,000萬本（包括電子版）。改編電視動畫喺2020年10月至2021年3月期間播映，一共24集。改編自前傳嘅動畫電影《劇場版 咒術迴戰 0》就喺2021年12月24號上映。
楊千嬅

楊千嬅（粵拼：joeng4 cin1 waa6；英文：Miriam Yeung；1974年2月3號—）係一個香港女歌手同埋演員，原名楊澤樺。

簡介
楊千嬅喺嘉諾撒聖家書院中學畢業，跟住入讀護士學校，攞到註冊護士資格。1995年參加新秀歌唱大賽攞第三之後入樂壇，簽約華星唱片。喺2000年約滿後，俾黃柏高邀請入咗新藝寶唱片。2004年，黃柏高喺新藝寶唱片同埋佢嘅聯營公司（正東唱片）度走咗，自立門戶成立金牌娛樂，楊千嬅亦跟住加入。2007年，藝人黎明嘅唱片公司A Music用高價請佢加盟。2010年，楊千嬅重投東亞娛樂旗下嘅華星唱片，同年開世界巡迴演唱會，隻演唱會DVD好賣到攞埋IFPI銷量大獎。
電影方面，楊千嬅第一套擔正女角嘅戲係2001年嘅《玉女添丁》。之後嗰一年，2002年，由楊千嬅同吳彥祖領銜主演嘅《新紮師妹》令佢傻大姐嘅形象更加深入民心。至於近年楊千嬅最為人知而又受熱棒嘅電影作有《志明與春嬌》系列嘅三套電影。2019年，楊千嬅以第一女主角身份，首次同天王影帝郭富城合作拍攝電影《麥路人》，入圍《第32屆東京國際電影節》「亞洲未來」單元。楊千嬅同郭富城，仲有導演黃慶勳喺10月出席《麥路人》全球首映及分享會。
個人生活方面，楊千嬅2009年同丁子高結婚，2012年中生咗個仔。

爭議
因應佢本身嘅知名度，楊千嬅嘅演技同歌藝有時會成為香港人討論嘅對象，但係更加爭議嘅係佢嘅政治立場，仲有關於佢借運嘅指控。

政治立場相關
喺香港反送中運動入面，佢一度以R.I.P弔念喺運動期間墜樓身亡嘅抗爭者，但之後貼文遭刪除，佢話自己嘅Instagram俾人盜用，仲發表愛國聲明。去到2019年12月，佢參與澳門回歸20年文藝晚會嘅演出，喺全國直播之下，佢代表香港嘅歌手同中共總書記習近平握手，結果引嚟好多網民嘅批評，甚至引用佢其中一首歌《烈女》嘅歌詞，話佢已經變成奸妃。
去到2021年1月，網絡媒體幫港發聲搞咗一個「滴答樂壇我最討厭的頒獎禮」，楊千嬅喺網民投票當中，攞到95,322票，成為「我最討厭的女歌手」，得票係第二至第五名（肥媽、劉美君、黎瑞恩同埋譚嘉儀）得票總和嘅兩倍。

被指「借運」
楊千嬅曾經被指唔止一次為咗事業有起色而借運，其中第一次係喺佢咗出道，佢第一隻碟唔賣得面臨被唱片公司放棄，跟住就搵咗茅山術士幫手向觀音借運。而曾經為商人龔如心種生基嘅風水師傅俞志麟亦自爆自己曾經為楊千嬅種生基借運。而去到2011年，楊千嬅又被指為咗生仔再次借運。不過，呢啲說法就被楊千嬅否認。

2022年香港演唱會滯銷風波
2022年，楊千嬅喺香港進行演唱會，但傳出門票滯銷，楊千嬅開Show前為免場面冷清，要去到送飛嘅地步。其中事件涉及保良局副主席李何芷韻，之後李何芷韻就向傳媒表示，係佢購買楊千嬅演唱會門票送贈，而佢老公兼經理人就話唔知情。去到開Show嘅時候，亦有傳媒拍攝到，現場有唔少空位都有黑布遮住，以避免尷尬場面。
1月26號

1月26號係公曆年嘅第26日，離年尾重有339日（閏年340日）。
<< - 1月 - >>



大件事
前1046年：周朝發動嘅牧野之戰打贏咗，標誌住周朝八百幾年統治嘅開始。
1700年：1700年卡斯卡迪亞地震。
1788年：英國船長亞瑟菲利普踏足澳洲。
1841年：義律率領嘅英國軍隊喺水坑口街登陸，正式佔領香港，香港開埠。
1939年：佛朗哥佔領巴塞隆拿，喺西班牙建立獨裁政權。
1950年：印度宣佈成立共和國。
1956年：1956年冬季奧林匹克運動會喺意大利科爾蒂納丹佩佐開幕。
1975年：香港島金鐘道一段新路開放通車。
1986年：香港沙田第一城第12座發生爆炸。
2001年：印度西部古吉拉特邦發生黎克特制7.9地震。
2003年：中華航空嘅客機喺上海浦東國際機場降落，接載包機嘅臺商同埋親屬返臺灣，成為54年來臺灣客機首次合法降落中國大陸。
2005年：駐伊拉克美軍一架直升機喺伊拉克東部地區墜毀，造成至少31名美軍士兵死亡。
2005年：賴斯（英文：Condoleezza Rice）宣誓就任喬治·獲加·布殊新內閣嘅國務卿。
2006年：巴勒斯坦國議會選舉，激進組織哈馬斯拎過半數議席，總理庫賴宣佈內閣總辭。輸咗嘅法塔赫支持者同哈馬斯支持者爆發衝突，傷咗好多人。
2010年：第6屆斯里蘭卡總統選舉，由馬欣達·拉賈帕克薩連任。
2017年：哈爾濱地鐵3號綫開通。
2018年：香港恒生指數創即市新高（33,223.58點）同埋收市新高（33,154.12點）。
2018年：第6屆捷克總統選舉次輪投票。
2021年：意大利總理孔特向總統馬塔雷拉提出辭職。
2025年：中國瀋陽大東副食品商場（中文：大東副食品商場）附近發生爆炸（中文：瀋陽大東副食品商場爆炸案），多人受傷。
2025年：第7屆白俄羅斯總統選舉，由盧卡申科連任。
艾熱

艾熱（粵拼：ngaai6 jit6；簡化字：艾热；英文：	Air；1993年6月1號—），係中國大陸流行樂說唱男歌手，喺新疆喀什出世。2018年攞到中國新說唱全國冠軍。

演藝經歷
2014年，攞《Iron Mic》新疆賽區冠軍，全國亞軍。
2016年，幫吳莫愁做《旅程》單曲，首歌嘅詞曲創作都由艾熱包辦，同做MV男主角。
2018年，參加愛奇藝節目《中國新說唱》，獲選入潘瑋柏、鄧紫棋嘅「攀登戰隊」，曾經喺四強外止步，遭到淘汰，之後喺復活賽贏返，最終攞到全國冠軍。
2018年11月29號，攞到亞洲音樂盛典年度最佳說唱歌手獎；12月8號，參加第12屆音樂盛典咪咕匯，同鄧紫棋一齊唱《光年之外（熱愛版）》；12月10號，同鄧紫棋一齊出合唱嘅《光年之外（熱愛版）》；12月18號，出首張個人同名專輯《AIR·艾熱》。
2019年1月5號，出同GAI合唱嘅《永不獨行》；1月6號，佢唱嘅歌《烏雲中》攞到英國《Q》雜誌中文版音樂頒獎盛典最受歡迎說唱單曲獎；1月27號，攞第6屆瑞麗美容大賞2018年度最佳說唱歌手獎；3月25號，攞第26屆東方風雲榜音樂盛典最受歡迎說唱歌手獎；4月12號，同達倫小子、Daneliya Tuleshova做Polina Gagarina喺湖南衛視《歌手2019》總決賽嘅幫唱嘉賓，合唱《We Are the World》。2019年12月6號，佢出咗《AIR PLAN》專輯。
2020年3月，加盟湖南衛視《歌手·當打之年》，喺第五輪淘汰賽憑住《用音樂安慰你》奇襲旅行團樂隊失敗攞唔到正式補位資格。
1月16號

1月16號係公曆年嘅第16日，離年尾重有349日（閏年350日）。
<< - 1月 - >>



大件事
1920年：美國開始執行禁酒令。
1923年：楊希閔、劉震寰驅逐陳炯明，佔領廣州，歡迎孫中山重掌大元帥。
1929年：招商局新華輪喺香港橫瀾島沉船，超過四百人死，得26人獲救，係香港最大海難。
1969年：捷克一名學生為咗抗議蘇聯干預捷克斯洛伐克內政而自焚死。
1984年：香港島半山區羅便臣道發生警匪槍戰，兩名警察殉職。
1991年：美軍發動沙漠風暴行動，驅逐佔領科威特嘅伊拉克軍隊。
1998年：香港法定機構社會工作者註冊局成立，負責監察香港社會工作者嘅素質，保障服務使用者同埋公眾嘅利益。
2002年：一名學生喺Appalachian School of Law用槍掃射6人，其中3人死。
2005年：一名66歲羅馬尼亞婦女生咗一個女，成為世界最高齡產婦。
2006年：約翰遜瑟利夫喺利比里亞首都蒙羅維亞宣誓就職總統，係非洲史上首個民選女總統。
2007年：鄧竟成接替李明逵做香港警務處處長。
2009年：香港嘅永隆銀行撤銷上市地位，成為招商銀行直接全資附屬公司。
2010年：李小加接替周文耀做香港交易所行政總裁。
2010年：香港立法會經過長達15輪近170幾次提問，財務委員會以21比31正式通過對廣深港高速鐵路香港段撥款申請。呢筆款項中，500多億元為建造工程、118億元為非建造工程，8600萬元為對菜園村居民嘅補償。
2012年：英文維基百科為咗表達反對美國國會通過《禁止網絡盜版法案》同《保護知識產權法案》嘅立場，宣佈會喺兩日後全球性將成個英文維基百科閂埋24個鐘頭，是為抗議反翻版法案事件。維基媒體基金會都話支持。
2016年：第14屆中華民國總統選舉，由蔡英文以689萬票當選，成為中華民國乃至大中華地區史上首位女總統。同日舉行第9屆中華民國立法委員選舉。
2021年：快意佳士拿汽車同標緻雪鐵龍合併爲Stellantis（荷蘭文：Stellantis）。
2025年：哥倫比亞2025年Catatumbo襲擊（西班牙文：Ataques en el Catatumbo de 2025）。